<classify> JESHI la Polisi mkoani Pwani linamshikilia fundi ujenzi Robison Ernest 33, mkazi wa mtaa wa Vitendo wilayani Kibaha, kwa tuhuma za kumwua kwa kumnyonga mtoto wake wa miezi sita, Modesta Robison kwa madai kuwa si mwanae.Mtoto huyo aliachwa kwa baba yake mzazi wakati mama akiwa amekwenda sokoni, lakini aliporudi alimkuta mtoto huyo akiwa uvunguni amekufa huku baba akiwa chumba kingine. Kamanda wa Polisi wa mkoa, Wankyo Nyigesa alisema kuwa tukio hilo ni la Aprili Mosi mwaka huu saa 4:30 asubuhi kwenye mtaa huo. Nyigesa alisema kabla ya kutekeleza mauaji hayo, mtuhumiwa alijaribu kumuua mtoto huyo mara mbili bila ya mafanikio na mara ya tatu ndipo alipomnyonga. Mtuhumiwa aliamua kufanya hivyo akidai kuwa baba halali wa mtoto huyo ni mtu mmoja ambaye alikuwa na mahusiano na mkewe kabla hajamuoa yeye, hali ambayo ilisababisha migogoro ya mara kwa mara na mkewe, alisema Nyigesa.Alisema mke wa mtuhumiwa alisema kuwa mume wake alifanya jaribio la kwanza, kwa kumpa vidonge, lakini alimuwahi kabla hajatekeleza azma yake. Alisema katika jaribio la pili, alinoa panga ili amkate mtoto huyo, lakini alimuwahi na kumwokoa. Tunamshikilia mtuhumiwa wa mauaji hayo ili aweze kuchukuliwa hatua na mwili wa marehemu umehifadhiwa Hospitali ya Mkoa wa Pwani ya Tumbi kabla ya kukabidhiwa ndugu kwa ajili ya mazishi, alisema Nyigesa.  <topic>: KITAIFA 